མར་པ།
མར་པ་ལོ་ཙཱ་ཆོས་ཀྱི་བློ་གྲོས་ཀྱི་རྣམ་ཐར་ནི། དེའང་དང་པོ་སྐུ་འཁྲུངས་ཡུལ་ལྷོ་ཕུ་ཆུ་ཁྱེར་བྱ་བར་ཡབ་མར་པ་དབང་ཕྱུག་འོད་ཟེར་དང༌། ཡུམ་རྒྱལ་མོ་འོད་དེ་བྱ་བའི་སྲས་སུ་ཆུ་ཕོ་བྱི་བའི་ལོ་ལ་སྐུ་བལྟམ། སྐུ་མཛེས་པ་དང་ཐུགས་རབ་ཆེ་བར་བྱུང༌། དེ་ནས་སློབ་དཔོན་རྙིང་མ་བ་ལས་སློབ་གཉེར་མཛད་འབྲི་ཀློག་ཀྱང་མཁས་པར་གྱུར། འོན་ཀྱང་ཐུགས་རྒྱུད་ཧུར་ཞིང་སྤྱོད་ལམ་འཆོལ་པས་ཁྱིམ་གྱི་ནོར་རྫས་ཤོར་གོད་ཆེ་བར་བྱུང༌། ཉིན་གཅིག་ཆང་གྲལ་དུ་སྐྱོ་བ་སྐྱེས་ནས་ངས་འཇིག་རྟེན་གྱི་བྱ་བ་འདི་ལ་དགོས་པ་ཅི་ཡང་མི་འདུག་པས་དེ་བས་རྒྱ་གར་དུ་འགྲོ་ནས་ལོ་ཙཱ་བསླབ་སྟེ་ཆོས་གཅིག་བྱ་དགོས་བསམ་པའི་གྲོས་ཉེ་དུ་རྣམས་ལ་བྱས་པས་ཀུན་གྱི་བློར་འཐད་པ་བྱུང་ནས་དེ་དག་གིས་གསེར་དང་རྟ་གཉིས་གྲོ་ཆས་སོགས་ཀྱིས་རྫོངས་པ་བྱས། མར་པས་དེ་རྣམས་རྟ་ལ་བཀལ་ནས་མྱང་སྟོད་རྩིས་ཀྱི་ལྷ་ཁང་དུ་གཉོས་ལོ་ཙཱ་དང་འཕྲད། དེ་ནས་མྱུ་གུ་ལུང་དུ་འབྲོག་མི་ཤཱཀྱ་ཡེ་ཤེས་མཇལ། དེར་ལོ་ཙཱ་ཡང་བསླབ་ཆོས་ཀྱང་ཞུ་སྙམ་པར་ཆོས་སྒོ་དྲག་པས་འདུག་སྙིང་མ་འདོད། འདི་བས་རྒྱ་གར་དུ་འགྲོ་དགོངས་བྱོན་པས་བལ་དུ་ཡུལ་སླེབས། ནགས་འདབས་ཤིག་ཏུ་པཎ་ཆེན་ནཱ་རོའི་སློབ་མ་སྤྱིི་ཐེར་བ་དང༌། པཻ་དྷ་པ་གཉིས་བཞུགས་ཟེར་བར་དད་ནས་མཇལ་དུ་བྱོན། དེར་ཕྱག་རྟེན་ཕུལ་ནས་ཆོས་ཞུས། དགྱེས་རྡོར་གྱི་རྒྱུད་གདམས་ངག་མང་དུ་གསན། དབང་བསྐུར་ཀྱང་ཐོབ། ད་བོད་དུ་ལོག་ནས་གསེར་བཙལ་ཏེ་སླར་རྒྱ་གར་དུ་འགྲོ་བསམ་ནས་ཚུར་བོད་དུ་ལོག །དེར་ཉ་མ་དང་མི་སྐྱ་སོགས་ཆོས་ཞུ་མང་དུ་བྱུང་བས་འབུལ་བ་ཆེ་བར་བྱུང༌། རྟ་ནག་པོ་སེང་གེ་སྲབ་མེད་དང༌། སེང་ལྡེང་སྒ་བཀྲ་དང༌། ཟབ་ཆེན་ཡུག་གཅིག་གཙོས་ཡོ་བྱད་ཐམས་ཅད་གསེར་དུ་བསྒྲིལ་བས་གསེར་སྲང་བཅོ་བརྒྱད་ཙམ་འགྲུབ་པ་བསྣམས་ནས་ཀློག་སྐྱར་ཕེབས། དེར་གསེར་སྲང་ལྔ་བཅུ་ཡོད་པ་ཁྱེར་ནས་བལ་ཡུལ་དུ་བྱོན། རང་བྱུང་གི་མཆོད་རྟེན་དྲུང་དུ་ལོ་གསུམ་དུ་ཚད་པ་གོམས་པ་དང་ལོ་ཙཱ་བསླབ་སྤྱི་ཐེར་བ་ལས་གདན་བཞིའི་སྐོར་དང་ལྷ་མོ་དུད་སོལ་མ་སོགས་གསན། དེ་ནས་རྒྱ་གར་དུ་བྱོན་ནས་པཎྜི་ཏ་ཡེ་ཤེས་སྙིང་པོ་དང་ཀུ་སུ་ལུ་པ་སོགས་བརྟེན་ཅིང་ཀྲི་ཡ་ཕ་རྒྱུད་མ་རྒྱུད་སྐོར་གསན་ནས་ལོ་ལྔ་སོང་བ་དང༌། ཡང་རྒྱགས་ཆད་ནས་བལ་པོར་ཕྱིན་པས། ལྷོ་བྲག་ནས་ཉེ་གཞིས་དང༌། གཙང་གི་སློབ་མ་རྣམས་ཀྱིས་གསེར་མང་པོ་བསྡུས་ནས་བསྐུར་ཏེ་བསྐྱལ་བ་དང་འཕྲད། བལ་པོར་བླ་མ་རྣམས་ལ་ཞོ་ཤས་ཀྱི་མཎྜལ་ཕུལ། དེ་ནས་རྒྱ་གར་དུ་བྱོན་ནས་གོང་གི་བླ་མ་རྣམས་ལ་གསེར་གྱི་མཎྜལ་ཕུལ། པཻ་དྷ་བ་སྐུ་མཆེད་ཀྱིས་ནཱ་ལེནྜའི་དགེ་ཚུལ་ཤེས་རབ་སེང་གེ་ལ་བླ་མ་ཆེན་པོ་དང་མཇལ་བའི་ཞུ་སྣ་མཛད་ཐུགས་ལ་འདོགས་པར་ཞུ་ཞེས་ཡི་གེ་དང་ཚོགས་པ་ལ་སྦྲག་ནས་བཏང་བས་ནཱ་ལེནྜའི་བྱང་སྒོར་དགེ་ཚུལ་ཤེས་རབ་སེང་གེ་དང་མཇལ། ལོ་རྒྱུས་ཞུ་བ་ཕུལ་བས་བླ་མ་ཆེན་པོ་རྒྱ་གར་ནུབ་ཕྱོགས་སུ་ཆོས་གསུང་ལ་གཤེགས། ཅུང་སྔ་བས་ངལ་གསོས་གསུངས། ཉིན་གཅིག་བླ་མ་ནཱ་རོ་ཆེན་པོ་བྱོན་ཞིང་ཡོད་ཟེར། དེ་ཉིད་དུ་ཤེས་རབ་སེང་གེས་མར་པ་ཁྲིད་ནས། པཱུ་ལ་ཧ་རིའི་དགོན་པ་དེར་བླ་མ་ནཱ་རོ་ཆེན་པོ་དེ་ཉིད་ཤིང་སྡོང་པོ་ལ་སྐུ་རྒྱབ་བཏད་ནས་འབྲས་ཆེན་ཞིག་གསོལ་ཞིང་འཁོར་མང་པོ་ལ་ཆོས་གསུངས་པ་དང་མཇལ། མར་པས་གསེར་གྱི་མནྜལ་ཕུལ་ཞིང་ཕྱག་དང་བསྐོར་བ་བྱས་ཞབས་སྤྱི་བོར་བླངས། ཉེ་གནས་ཤེས་རབ་སེང་གེས་ལོ་རྒྱུས་ཞུ་བ་ཕུལ། ཁྱོད་མིང་ཅི་ཡིན་གསུང༌། ཆོས་ཀྱི་བློ་གྲོས་བྱ་བ་ལགས་ཞུས་པས་ཐུགས་དགྱེས། དབང་བསྐུར་ཨི་ཐོབ་གསུངས། བལ་པོར་བླ་མའི་སློབ་མ་རྣམས་ལས་དགྱེས་རྡོར་གདན་བཞི་སོགས་ཀྱི་དབང་ཐོབ་ཞུས་པས་དེས་ཆོག་གསུངས། བདེ་དགྱེས་རྣལ་འབྱོར་མ་སོགས་རྒྱུད་སྒྲུབ་ཐབས་རྣམས་གནང༌། ཐབས་ལམ་གཏུམ་མོ་དང་གྲོལ་ལམ་ཕྱག་རྒྱ་ཆེན་པོ་རྣམས་ཐོབ། དེ་ནས་བླ་མས་ལུང་བསྟན་པ་བཞིན་དུག་མཚོ་ཁོལ་མའི་ཆུ་ལས་བརྒལ་ལུས་དུག་སྦྲུལ་ཤུན་པ་ལྟར་བརྗེས་ནས་ནུབ་དུ་ལ་ཥེ་ཏྲའི་དགོན་པར་ཡེ་ཤེས་སྙིང་པོའི་ཞབས་ལ་བཏུད་དེ་བསྙེན། དེའང་ནུབ་དུ་ལ་ཥེ་ཏྲའི་གྲོང་ཁྱེར་དུ། དཔལ་ཡེ་ཤེས་སྙིང་པོའི་ཞབས་ལ་གཏུག །ཕ་རྒྱུད་གསང་བ་འདུས་པ་ཉན། སྒྱུ་ལུས་འོད་གསལ་གྱི་གདམས་པ་ཐོབ། ལམ་རིམ་པ་ལྔའི་དོན་ལ་བསླབ། ཅེས་གསུངས་པ་ལྟར་རོ། །དེར་ཁ་སརྤ་ཎི་རང་བྱུང་གི་མཆོད་རྟེན་དུ་ཕྱིན་པས་གཉོས་ལོ་དང་འཕྲད། ཅི་ཤེས་ཟེར་བར་དགྱེས་རྡོར་ཤེས་བྱས་ནས་བགྲོ་གླེང་བྱས་པས་མར་པ་རྒྱལ། གཉོས་ན་རེ། གནས་པ་རྩ་ལ་གཡོ་བ་རླུང། བཀོད་པ་བྱང་ཆུབ་སེམས་དང་གསུམ་བྱ་བའི་གདམས་ངག་སྒྱུ་མ་ཆེན་པོ་བྱ་བ་དགོས་པ་ཡིན། དགྱེས་རྡོར་ག་ན་ཡང་ཡོད་ཟེར། མར་པ་ནཱ་རོ་པའི་དྲུང་དུ་བྱོན་ནས་མ་ཧཱ་མཱ་ཡའི་གདམས་ངག་གནང་བར་ཞུ་ཞུས་པས། །མ་ཧཱ་མཱ་ཡ་ང་མཁས་ཏེ་བདག་པོ་ཀུ་ཀུ་རི་པ་ཡིན་པས་དེར་གཏོང་གསུངས། སོ་ས་གླིང་ནས་རྣལ་འབྱོར་པ་གསུམ་འཇིགས་པ་སྒྲོལ་བའི་གྲོགས་སུ་བཀུགས་ནས་ལྷོ་དུག་མཚོ་ཁོལ་མ་ཆུང་སར་བོལ་ནུབ་ཆེ་སར་པུས་ནུབ་ཙམ་གྱི་ཟླ་བ་ཕྱེད་སོང་ནས་ཆུ་ཡི་ཕར་ཁར་ཕྱིན་པ་དེར། སྤྲེའུ་འདྲ་བའི་ལུས་སྤུས་འཐུམ་པའི་གསེབ་ནས་མིག་དམར་ཀེཾ་ཀེཾ་བྱེད་པ་ཅིག་འདུག་པར་བླ་མ་ཀུ་ཀུ་རི་པ་མཐོང་ངམ་བྱས་པས། ང་སྔོན་ནས་འདིར་བསྡད་པ་དེ་འདྲ་མ་མཐོང་ཟེར། བླ་མས་ཆ་ལུགས་མ་ངེས་པ་གསུངས་པ་དྲན་ནས་དེ་ཉིད་དུ་ཕྱག་འཚལ་མཎྜལ་ཕུལ་གདམས་པ་གནང་བར་གསོལ་བ་བཏབ་པས། ཁྱོད་འདིར་སུས་བཏང་གསུངས། བླ་མ་ནཱ་རོ་པ་ལགས་བྱས། ནཱ་རོ་པ་ཟེར་ནས་གཤེ་ཡིན་གདའ། དེ་ལ་རྟོག་པ་ཞིག་སྐྱེས་པ་ལ། ཐེ་ཚོམ་སྐྱེ་མི་དགོས་གསུངས། ཁྱོད་བསུ་བར་རྣལ་འབྱོར་པ་གཉིས་བཏང་ཡོད་འཕྲད་དམ་གསུངས། བྱ་གཉིས་མིན་པ་མ་འཕྲད་ཞུས། འོ་དེ་ཀ་ཡིན་གསུངས། ད་ཕར་འདོང་གདམས་ངག་བྱ་ཡིས་གསུངས་ནས་ནགས་གསེབ་ཏུ་བཞུགས་སར་ཕྱིན་ནས་དབང་བསྐུར་ཞིང་ཟླ་བ་ཕྱེད་བཞུགས། ཀུག་ཆེན་ཀུག་ཆུང་ལ་སོགས་རྫོགས་རིམ་ཉི་ཤུ་རྩ་བཞི་ཡན་ལག་དང་བཅས་པ་གནང༌། དེ་ཡང་དམན་པ་དབྱིབས་ཀྱི་རྣལ་འབྱོར་ལ་བརྟེན་ནས་ཕྱག་རྒྱ་གསུམ་ལམ་དུ་བྱེད། ཟབ་པ་སྔགས་ཀྱི་རྣལ་འབྱོར་ལ་བརྟེན་ནས་རིག་པ་གསུམ་ལམ་དུ་ཁྱེར། མཐར་ཐུག་ཆོས་ཀྱི་རྣལ་འབྱོར་ལ་བརྟེན་ནས་གནད་ཀྱི་ཆིང་ལྔ་རྫོགས་རིམ་དང་བཅས་པ་འདི་ལྟ་བུར་ཡིན་ནོ་གསུངས་ཤིང་རྫོགས་པར་གནང༌། ཕྱག་སྤྱི་བོར་བཞག་ཅིང་བྱིན་གྱིས་བརླབས་ནས། ད་སོང་དང་ལམ་དུ་བར་ཆད་མི་འབྱུང་ཞིང་མྱུར་དུ་ཕྱིན་པར་འགྱུར་རོ་གསུངས། དེ་ནས་གཏང་རག་གི་ཚོགས་གྲལ་དུ་རྟོགས་པ་ཕུལ་བའི་མགུར་ནི། དུས་གསུམ་སངས་རྒྱས་རྣམས་ཀྱི་སྲས། ཞེས་སོགས་ཕུལ་ཞིང་དེ་ནས་བྱོན་པས་བླ་མའི་ཐུགས་རྗེས་ཞག་བདུན་ནས་པཱུ་ལ་ཧ་རིར་སླེབས་ཏེ་ལོ་རྒྱུས་རྣམས་བླ་མར་ཞུ་སྙམས་པར་ཚུར་ལ་ཞིབ་མོར་གསུངས། ད་ཡང་ངས་ཚར་གཅིག་བྱ་གསུངས་ནས་གནང་བས་ནམ་ལངས་པའི་སྟེང་ཉི་མ་ཤར་བ་བཞིན་སོང་བས་དད་པ་ལྷག་པར་སྐྱེས་སོ། །ཡང་རེ་ཞིག་གནས་གཞི་ཞིག་ཏུ་གཉོས་ལོ་དང་འཕྲད་མ་ཧཱ་མཱ་ཡའི་སྐོར་ལ་བསྒྲོ་གླེང་བྱས་པས་མར་པ་རྒྱལ་བས། བླ་མ་སུ་ལས་ཉན་ཟེར་བའི་ལན་དུ། དམན་པ་དབྱིབས་ལ་ཟབ་པ་སྔགས། མཐར་ཐུག་ཆོས་ཀྱི་རྣལ་འབྱོར་རྣམས། ལེགས་པར་སྟོན་པའི་སློབ་དཔོན་ནི། བླ་མ་ཐར་པའི་ལམ་སྟོན་ཡིན། ཞེས་མཚན་གསང་ཞིང་སྨྲས་པས་ཁོ་ན་རེ། དེ་ལས་ཉི་ཟླ་ལྟར་གྲགས་པའི་གསང་བ་འདུས་པའི་ཆོས་རྣམས་གལ་ཆེ་ཟེར། གཉོས་ཀྱིས་བླ་མ་དེ་འདྲ་གང་དུ་བཙལ་ཀྱང་མ་རྙེད་པར་གྲགས། དེ་ནས་བདག་ལ་གསང་བ་འདུས་པ་གནང་བར་ཞུ་ཞུས་པས་དུས་ཤིག་ན་སྟོན་གསུངས། དེ་ནས་པཱུ་ལ་ཧ་རིའི་དགོན་དུ་ཉིན་གཅིག་གི་ཚེ། ཁ་ཆེའི་པཎྜི་ཏ་ཨ་ཀར་སིདྡྷི་བྱ་བ་དེ་བྱུང་ནས། བདག་རྒྱ་ནག་རི་བོ་རྩེ་ལྔར་བསྒོམ་དུ་འགྲོ་བས། གསང་བ་འདུས་པ་གནང་བར་ཞུ་ཞུས་པས། ནཱ་རོ་པའི་ཞལ་ནས་ལོ་ཙཱ་བ་ཁྱོད་ཀྱི་དུས་ལ་བབ་བོ་གསུངས། དེ་ནས་དབང་བསྐུར་ཞིང་གདམས་ངག་རྣམས་རྫོགས་པར་གནང༌། དེ་ནས་མངའ་བདག་མཻ་ཏྲི་པ་མཇལ་དུ་འགྲོ་བ་ལ་ཞུས་པས་གནང་ཞིང་སོང་བས། ཆུ་བོ་གང་གཱའི་འགྲམ་རི་བོ་མེ་ལྟར་འབར་བའི་གནས་སུ་བཞུགས་པ་ལ། ཕྱག་དང་གསེར་གྱི་མཎྜལ་ཕུལ་ནས་ཞུས་པས། རྒྱུད་བསྟོད་པ་གླུར་བླངས་དང༌། ཕྱག་རྒྱ་ཆེན་པོ་ལ་སོགས་པ་གདམས་པ་དཔག་ཏུ་མེད་པ་གནང་སྟེ། ཇི་སྐད་དུ། ཤར་ཆུ་བོ་གང་གཱའི་འགྲམ་དུ་ཕྱིན། །རྗེ་མཻ་ཏྲི་ཆེན་པོའི་བཀའ་དྲིན་གྱིས། །གཞི་ཆོས་ཉིད་སྐྱེ་བ་མེད་པར་རྟོགས། །སེམས་སྟོང་པ་ཉིད་ལ་སྤར་ཟིན་བྱས། །དོན་སྤྲོས་བྲལ་གཉུག་མའི་ངོ་བོ་མཐོང༌། །སྐུ་གསུམ་མ་དང་མངོན་དུ་མཇལ། །མི་ཁོ་བོའི་སྤྲོས་པ་དེ་ནས་ཆོད། །ཅེས་གསུངས་སོ། །དེ་ནས་གཏང་རག་གི་མཆོད་པའི་སྐབས་སུ་རྟོགས་པ་ཕུལ་བའི་མགུར་ནི། །ལས་ཀྱི་ས་ཡི་འཛམ་གླིང་འདིར། །བྲམ་ཟེའི་རིགས་ལས་སྐྱེ་བ་བཞེས། །ཕྱི་ནང་གྲུབ་མཐའ་ཐམས་ཅད་མཁྱེན། །པཎྜི་ཏ་ལ་ཕྱག་འཚལ་ལོ། །ཞེས་སོགས་མཛད་དོ། །ཡང་ནཱ་རོ་པའི་ཞལ་ནས། ལྷོ་དུག་མཚོ་ཁོལ་མའི་ཕར་ཀ་རྩྭའི་སྤྱིལ་པོའི་ནང་དུ། ཡེ་ཤེས་ཀྱི་མཁའ་འགྲོ་མ་རུས་པའི་རྒྱན་ཅན་བཞུགས་པ་ལས། གདན་བཞིའི་སྐོར་རྣམས་ཞུས་གསུངས། དེར་སོང་བས་བྱིན་རླབས་ཀྱིས་ཆུའི་གནོད་པས་མ་ཚུགས་ཤིང༌། མཁའ་འགྲོ་མའི་དྲུང་དུ་ཕྱིན་ཏེ། ཕྱག་དང་གསེར་གྱི་མཎྜལ་ཕུལ་ནས་གདམས་པ་ཞུས་པས་དབང་བསྐུར་ཞིང༌། གདན་བཞི་ལ་སོགས་གདམས་པ་རྣམས་རྫོགས་པར་གནང༌། གསང་མཚན་བདེ་བའི་རྡོ་རྗེར་བཏགས། གཞན་ཡང་བླ་མ་མང་པོ་ལས་ཆོས་དཔག་ཏུ་མེད་པ་ཞུས་ཤིང་སྒྲོ་འདོགས་རྣམས་ལེགས་པར་བཅད་དོ། །དེ་ནས་མར་པ་ལོ་ཙཱས་ད་ནི་ལན་གཅིག་བོད་དུ་འགྲོ་ནས་གསེར་ཞིག་བསྒྲུབ་སྟེ། མཚན་ལྡན་གྱི་བླ་མ་འདི་ལྟ་བུ་མཇལ་བ་ད་ལན་ཙམ་ཡིན་པས། འདི་རྣམས་ཀྱི་མདུན་དུ་ཚོགས་ཀྱི་འཁོར་ལོ་བསྐོར་ཞིང་མེ་ཏོག་གི་མཆོད་པ་རེ་ཡང་འབུལ། རྡོ་རྗེ་གདན་ལ་སོགས་པའི་གནས་ཁྱད་པར་ཅན་འདི་རྣམས་ལ་མཆོད་པ་རེ་འབུལ་སྙམས་ནས། ང་རེས་གཅིག་བོད་དུ་འགྲོ་བ་ལགས་ཞུས་པས། ནཱ་རོ་པའི་ཞལ་ནས་ཁྱོད་བོད་དུ་འགྲོ་ན་གསང་སྔགས་ཀྱི་ཆོས་དང༌། ཡོན་ཏན་ཐམས་ཅད་བླ་མའི་བཀའ་བཞིན་སྒྲུབ་པ་ལས་བྱུང་བ་ཡིན་པས་འདི་བཞིན་ཡིད་ལ་ཟུངས་ཤིག་གསུངས་ནས། ཆོས་བརྒྱད་ཚེ་འདིའི་རྟ་མ་རྒྱུག །ཅེས་སོགས་གསུངས། དེ་ནས་གསེར་ལྷག་མ་གང་ཡོད་ཡོ་བྱད་བསྒྲུབ་ནས་ཉི་ཤུ་དགུའི་ནུབ་མོར་རྗེ་ནཱ་རོ་པ་ལ་གཏང་རག་གི་ཚོགས་འཁོར་བསྐོར་བའི་ཚོགས་གྲལ་དུ་རྟོགས་པ་ཕུལ་བའི་མགུར་ཏམྦུ་རའི་ཁོང་འགྱུར་གྱི་རྟ་ལ་དྲངས་ཏེ་ཕུལ་བ་ལ། རྗེ་མཚན་ལྡན་གྱི་བླ་མ་རིན་པོ་ཆེ་སོགས་ཀྱིས་གསོལ་བ་བཏབ་ཅིང་སྤྱན་ཆབ་ཕྱུང་བར། བླ་མའི་ཞལ་ནས་རྒྱ་གར་ཕྱོགས་བཞི་ན་གདུལ་བྱ་བྱིན་བརླབ་པའི་སློབ་དཔོན་བཞི་ཡོད་དེ། ཤར་ཕྱོགས་བྷཾ་ག་ལར་ནག་པོ་ཞབས། ལྷོ་ཕྱོགས་སེང་ག་གླིང་དུ་ནཱ་གརྫུ་ན། ནུབ་ཕྱོགས་ཨོ་རྒྱན་དུ་ཨིནྜ་བྷུ་ཏི། བྱང་ཕྱོགས་པརྤ་ཏ་རུ་ངས་བྱིན་གྱིས་བརླབས་པ་ཡིན་ནོ། །ཁོ་བོ་ལ་ཏཻ་ལོ་པས་ཁྱོད་ལུང་བསྟན་པའི་བུ་ཡིན་པས་བོད་ཡུལ་དུ་སོང་ལ་འགྲོ་དོན་གྱིས་ཤིག་དང་བླ་མ་རྣམས་ཀྱང་མཉེས་ཤིང་ང་དང་ཡང་འདུ་འབྲལ་མེད་པ་ཡིན་གསུངས་ནམ་ཐོ་རས་ཁར་ཕྱག་སྤྱི་བོར་བཞག་ནས། ནམ་མཁའི་མེ་ཏོག་སྐྱེས་བུ་ཡིས། ཞེས་སོགས་གསུངས་ཤིང་བརྡ་ཚིག་རྣམས་མ་བརྗེད་པར་བོད་དུ་བྱོན་ནོ། །དེ་ནས་བལ་བོད་ཀྱི་ས་མཚམས་ལི་ཤྭ་ཀ་ར་བྱ་བ་མཐའ་འཁོབ་ཀྱི་གྲོང་ཁྱེར་ཤྭ་གམ་གཅོད་ས་ཞིག་ཏུ་ཤྭ་གམ་མ་འཕྲོད་ནས་ཞག་ལྔ་ལུས་པའི་ནུབ་གཅིག་རྨི་ལམ་དུ་བྲམ་ཟེའི་བུ་མོ་མཛེས་མ་རྒྱན་སྣ་ཚོགས་ཀྱིས་བརྒྱན་པ་གཉིས་ཀྱིས་ཁྱོད་ལྷོ་ཕྱོགས་དཔལ་གྱི་རི་ལ་བྲམ་ཟེ་ཆེན་པོའི་མདུན་དུ་འགྲོ་དགོས་ཟེར་ཞིང༌། དར་གྱི་འདོ་ལིའི་ཁ་ན་བཞག་ནས་ཁོ་རང་གཉིས་ཀྱི་ཕྲག་ལ་བཀལ་ནས་སོང་བས། སྐད་ཅིག་དེ་ཉིད་ལ་བྲམ་ཟེ་ཆེན་པོའི་མདུན་དུ་ཕྱིན་ཏེ། དོ་ཧ་རྡོ་རྗེ་མགུར་གསུངས་པས་ཕྱག་རྒྱ་ཆེན་པོའི་རྟོགས་པ་མངོན་དུ་གྱུར་ནས་ཐུགས་སྤྲོ་བའི་ངང་ནས་གཙང་གྱེར་ཕུར་བྱོན། ཀློག་སྐྱ་ཇོ་སྲས་ཀྱི་སྣེ་ལེན་བྱས་ཏེ་ཟླ་བ་ཕྱེད་དུ་ཆོས་གྲྭ་བཙུག་ནས་ཞབས་ཏོག་བཟང་པོ་བྱས། དེའི་སྐབས་སུ་སྔར་མ་བཞེངས་པའི་གླུ་ཞིག་ཞུ་ཟེར་བས་སྔོན་གྱི་རྨི་ལམ་དུ་བྲམ་ཟེ་ཆེན་པོ་མཇལ་བའི་སྐབས་ཀྱི་དོ་ཧ་རྡོ་རྗེའི་མགུར་གསུངས་པ། དཔལ་དེ་རིང་བཀྲ་ཤིས་ཡར་གྱི་ངོ༌། ཞེས་ཁྱུང་ཆེན་གཤོག་བརྒྱང་གི་རྟ་ལ་དྲངས་ཏེ་གསུངས་པས་ཀུན་དད་པར་གྱུར་ཏོ། །དེ་ནས་ལྷོ་བྲག་ཏུ་བྱོན་པས་སློབ་དཔོན་དང་ཉེ་གཞིས་རྣམས་ཀྱིས་སྣ་ལེན་ཅུང་ཙམ་རེ་བྱས་ཤིང་ཆོས་མཁས་པར་ཤེས་ཀྱང་སྔར་མི་ངན་པའི་དོན་གྱིས་ཞུ་མི་མ་བྱུང༌། ཆང་ས་ཞིག་ཏུ་སྔགས་པ་ཞིག་དང་ཁ་འགྲས་པས་ཁོ་རྦབ་ཀྱིས་ཤི། དཔོན་པོ་ཇོ་བོ་དེས་ཁྱེད་ཀྱིས་ཅི་ཤེས་ཟེར། ཧེ་བཛྲ་དང་ཙཀྲ་སམྦྷ་ར་དང༌། མཉྫུ་ཤྲཱི་ཤེས་བྱས་པས། བ་རི་ཟ་རི་དེ་ཀུན་མ་གོ་ཟེར་ཡང་དོན་ལ་དད་ནས་སྣང༌། དེ་ནས་དུས་རེ་ཞིག་གི་ཚེ་བྱང་ནམ་རའི་གསེར་ཁ་རྡོར་བ་དང་ཐུག་སྟེ་རྟ་དཀར་པོ་ཞིག་ལ་དཔེ་ཆ་